Tožba, vložena 16. julija 2021 – Evropska komisija/Irska

(Zadeva C-444/21)

(2021/C 382/26)

Jezik postopka: angleščina

Stranki

Tožeča stranka: Evropska komisija (zastopnika: C. Hermes in M. Noll-Ehlers, agenta)

Tožena stranka: Irska

Predloga

Tožeča stranka Sodišču predlaga, naj:

— ugotovi, da Irska ni izpolnila obveznosti, ki jih ima na podlagi člena 4(4) in člena 6(1) Direktive Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst (1) (v nadaljevanju: Direktiva), s tem da — ni čim prej, najpozneje pa v šestih letih, na svojem ozemlju določila 217 območij za posebna ohranitvena območja od 423 območij, pomembnih za Skupnost v atlantski biogeografski regiji, ki so bila kot taka opredeljena z Odločbo Komisije 2004/813/ES z dne 7. decembra 2004 (2), kakor je bila posodobljena z Odločbo Komisije 2008/23/ES z dne 12. novembra 2007 (3) in z Odločbo Komisije 2009/96/ES z dne 12. decembra 2008 (4); — ni določila podrobne ohranitvene cilje za 140 območij od skupno 423 območij iz zgoraj navedenih odločb Komisije, in — ni uvedla potrebne ohranitvene ukrepe, ki ustrezajo ekološkim zahtevam naravnih habitatnih tipov iz Priloge I in vrst iz Priloge II Direktive, za katero koli od 423 območij iz zgoraj navedenih odločb Komisije.

— Irski naloži plačilo stroškov.

Tožbeni razlogi in bistvene trditve

Komisija meni, da Irska ni uspela vzpostaviti in upravljati svojega omrežja Natura 2000 v skladu z zakonskimi zahtevami, določenimi v Direktivi.

Prvič, Irska ni izpolnila obveznosti iz člena 4(4) Direktive, ker ni čim prej, najpozneje pa v šestih letih, za posebna ohranitvena območja določila vseh 423 območij, navedenih v zgoraj navedenih odločbah Komisije. Ta opustitev se nanaša na 217 območij do izteka obdobja, določenega v dodatnem obrazloženem mnenju.

Drugič, Irska ni ravnala v skladu s členom 4(4) Direktive, ker ni določila posebne ohranitvene cilje za vsako od 423 zadevnih območij. Ta opustitev se nanaša na 140 območji do izteka obdobja, določenega v dodatnem obrazloženem mnenju.

Tretjič, Irska ni uvedla potrebne ohranitvene ukrepe, ki ustrezajo ekološkim zahtevam naravnih habitatnih tipov iz Priloge I in vrst iz Priloge II Direktive, kot to določa člen 6(1) Direktive, za 423 območij, na katera se nanaša ta kršitev. Praksa Irske v zvezi z ohranitvenimi ukrepi je pripeljala do položaja, v katerem za nobeno od 423 območij, na katera se nanaša ta kršitev, do izteka obdobja, določenega v dodatnem obrazloženem mnenju, niso bili določeni ohranitveni ukrepi, ki bi ustrezali zakonskim zahtevam iz člena 6(1) Direktive. Za veliko območij ohranitveni ukrepi sploh niso bili določeni. Spet za druga območja so bili ohranitveni ukrepi določeni zgolj za nekatere od upoštevnih habitatnih tipov iz Priloge I in vrst iz Priloge II, ki so pretežno prisotni na teh območjih. Še več, za veliko število območji niso bili določeni ohranitveni ukrepi na podlagi jasno opredeljenih ohranitvenih ciljev posebej za posamezno območje. Poleg tega Irska na splošno in vztrajno ni ravnala v skladu s členom 6(1) Direktive, ker je uvedla ohranitvene ukrepe, ki niso dovolj jasni in podrobni ter s katerimi ni mogoče zajeti vseh resnih pritiskov in groženj.

(1) UL, posebna izdaja v slovenščini, poglavje 15, zvezek 2, str. 102.

(2) Odločba Komisije 2004/813/ES z dne 7. decembra 2004 o sprejemu, v skladu z Direktivo Sveta 92/43/EGS, seznama območij, pomembnih za Skupnost, za atlantsko biogeografsko regijo (UL 2004, L 387, str. 1).

(3) Odločba Komisije 2008/23/ES z dne 12. novembra 2007 o sprejetju prvega posodobljenega seznama območij, pomembnih za Skupnost, za atlantsko biogeografsko regijo v skladu z Direktivo Sveta 92/43/EGS (UL 2008, L 12, str. 1).

(4) Odločba Komisije 2009/96/ES z dne 12. decembra 2008 o sprejetju drugega posodobljenega seznama za Skupnost pomembnih območij v atlantski biogeografski regiji v skladu z Direktivo Sveta 92/43/EGS (UL 2009, L 43, str. 466).